Nana Harring fik 999 personlige stemmer. Det var ikke nok til at sikre nordjysk DF-repræsentation i det nye folketing.

Dansk Folkeparti var flere gange under valgkampen dømt helt ude. Intern krise i partiet gennem længere tid i kombination med Inger Støjbergs nye parti Danmarksdemokraterne betød i flere meningsmålinger at det mest succesfulde parti i dansk politik gennem de sidste 20 år, pludselig dansede rundt omkring spærregrænsen. Da danskerne tirsdag gik til stemmeurnerne og gav 2,64 procent af deres stemmer - til partiet, var det således en glædelig overraskelse for partiets spidskandidat i Nordjylland Nana Harring. Også selvom det gør partiet til det mindste i Folketinget. - Jeg er først og fremmest glad for at partiet har klaret sig - at partiet har fået fem mandater, det kan vi godt være tilfredse med. Vi har jo i nogle målinger stået under spærregrænsen og rigtig mange politiske kommentatorer har spået os ude, men vi er her stadig. Fik 999 personlige stemmer De to nordjyske mandater som Dansk Folkeparti vandt i 2019 i form af Lise Bech og Bent Bøgsted, skiftede under den forgangne periode til Danmarksdemokraterne - og førstnævnte genvandt tirsdag sit mandat som repræsentant for det nye parti. Dansk Folkeparti får til gengæld ingen nordjysk repræsentation på Christiansborg i den kommende periode. Spidskandidaten fik 999 personlige stemmer, og det var ikke nok til at udløse et mandat. Hvad der nu skal ske for den 24-årige sygeplejerske er uvist, men hun tror stadig fuldt og fast på det politiske projekt. - Det har været hårdt og det har været spændende. Jeg har savnet mit arbejde som sygeplejerske, så jeg glæder mig til at komme tilbage. - Jeg tror stadig på Dansk Folkeparti og jeg tror på projektet. Nu går livet jo mange veje - især når man er 24 - men umiddelbart har jeg da helt bestemt ikke mistet lysten eller gnisten til at stille op igen.